Kommissionens forordning (EF) nr. 1631/2000

af 25. juli 2000

om ændring af forordning (EØF) nr. 2077/85 om gennemførelsesbestemmelser for producentstøtteordningen for ananaskonserves samt fastsættelse af støttebeløbet for produktionsåret 2000/01 for ananaskonserves og den minimumspris, der skal betales til ananasproducenterne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 525/77 af 14. marts 1977 om indførelse af en producentstøtteordning for ananaskonserves(1), senest ændret ved forordning (EØF) nr. 1699/85(2), særlig artikel 8, og

ud fra følgende betragtninger:

(1) Gennemførelsesbestemmelserne for støtteordningen indført ved forordning (EØF) nr. 525/77 og navnlig de støtteberettigede produkter er fastlagt ved Kommissionens forordning (EØF) nr. 2077/85(3), senest ændret ved forordning (EØF) nr. 2033/91(4).

(2) Ananasforarbejdningsindustrien i Fællesskabet fremstiller foruden konserves i form af hele ananas eller ananas i stykker også konserves kaldet "crush" (stumper eller splinter), som fremkommer ved findeling af frugterne og fremtræder i form af finthakket ananas, hvorfor det er nødvendigt at definere de støtteberettigede produkter bedre og dermed ændre forordning (EØF) nr. 2077/85.

(3) Kommissionens forordning (EØF) nr. 1558/91(5), som der henvises til i artikel 1, stk. 2, i forordning (EØF) nr. 2077/85, er ophævet og erstattet af Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager(6), senest ændret ved forordning (EF) nr. 1607/1999(7), og der bør i nævnte stykke anføres de tilsvarende henvisninger til forordning (EF) nr. 504/97.

(4) Minimumsprisen og producentstøtten for ananaskonserves for produktionsåret 2000/01 bør fastsættes på grundlag af artikel 4 og 5 i forordning (EØF) nr. 525/77, idet der sondres mellem de to typer produkter defineret i artikel 1 i forordning (EF) nr. 2077/85.

(5) Forvaltningskomitéen for Forarbejdede Frugter og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Artikel 1 i forordning (EØF) nr. 2077/85 affattes således:

"Artikel 1

1. For så vidt angår den ved forordning (EØF) nr. 525/77 fastsatte producentstøtteordning, forstås ved 'ananaskonserves' skrællede og udhulede ananas, der er varmebehandlet, pakket i hermetisk lukkede beholdere og dækket af sukkerlage og/eller naturlig frugtsaft, henhørende under KN-kode ex 2008 20 51, ex 2008 20 59, ex 2008 20 71, ex 2008 20 79, ex 2008 20 91 eller ex 2008 20 99, og

a) som fremtræder hele eller i stykker, med en afløbet frugtnettovægt på mindst 58 % af beholderens nettovægt, eller

b) som fremtræder i findelte stumper eller splinter, med en afløbet frugtnettovægt på mindst 73 % af beholderens nettovægt.

2. Artikel 1, stk. 2, litra o) og p), artikel 3 og 4, artikel 7, stk. 1, 2 og 4, artikel 8, 9 og 10, artikel 11, stk. 1, artikel 14 og 15 og artikel 16, stk. 2-7, i forordning (EF) nr. 504/97 gælder for denne støtteordning."

Artikel 2

For produktionsåret 2000/01:

a) fastsættes den i artikel 4 i forordning (EØF) nr. 525/77 omhandlede minimumspris, der skal betales til ananasproducenterne, til 41,413 EUR pr. 100 kg netto, ab producent

b) fastsættes den i artikel 5 i nævnte forordning omhandlede producentstøtte for ananaskonserves til 111,927 EUR pr. 100 kg netto for produkterne omhandlet i artikel 1, stk. 1, litra a), i forordning (EØF) nr. 2077/85 og til 240,067 EUR pr. 100 kg for produkterne omhandlet i artikel 1, stk. 1, litra b), i samme forordning.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juni 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. juli 2000.

På Kommissionens vegne

Franz Fischler

Medlem af Kommissionen

(1) EFT L 73 af 21.3.1977, s. 46.

(2) EFT L 163 af 22.6.1985, s. 12.

(3) EFT L 196 af 26.7.1985, s. 28.

(4) EFT L 186 af 12.7.1991, s. 32.

(5) EFT L 144 af 8.6.1991, s. 31.

(6) EFT L 78 af 20.3.1997, s. 14.

(7) EFT L 190 af 23.7.1999, s. 11.